CELEX: 32018D0279
Language: lt
Date: 2018-02-20 00:00:00
Title: 2018 m. vasario 20 d. Tarybos įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

24.2.2018   
            
            
               LT
            
            
               Europos Sąjungos oficialusis leidinys
            
            
               L 54/14
            
         TARYBOS ĮGYVENDINIMO SPRENDIMAS (ES) 2018/279
   2018 m. vasario 20 d.
   kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Direktyvos 2006/112/EB 287 straipsnio 13 punktą Malta gali nuo pridėtinės vertės mokesčio (PVM) atleisti trijų kategorijų apmokestinamuosius asmenis: asmenis, kurių metinė apyvarta yra ne didesnė kaip 37 000 EUR, jei didžiąją ekonominės veiklos dalį sudaro prekių tiekimas, 24 300 EUR, jei didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), teikimas ir 14 600 EUR kitais atvejais, t. y. teikiant didelės pridėtinės vertės (nedidelių sąnaudų) paslaugas;
            
         
               (2)
            
            
               raštu, kurį Komisija užregistravo 2017 m. rugsėjo 22 d., Malta paprašė leidimo taikyti specialią priemonę, kuria nukrypstama nuo Direktyvos 2006/112/EB 287 straipsnio (toliau – speciali priemonė) ir kuria Maltai nuo 2018 m. sausio 1 d. būtų leidžiama žemiausią ribą, taikomą teikiant didelės pridėtinės vertės (nedidelių sąnaudų) paslaugas, padidinti nuo 14 600 EUR iki 20 000 EUR;
            
         
               (3)
            
            
               remdamasi Direktyvos 2006/112/EB 395 straipsnio 2 dalimi, Komisija 2017 m. lapkričio 3 d. raštu pranešė kitoms valstybėms narėms apie Maltos prašymą. 2017 m. lapkričio 7 d. raštu Komisija pranešė Maltai, kad turi visą prašymui įvertinti būtiną informaciją;
            
         
               (4)
            
            
               prašoma speciali priemonė atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“ tikslus;
            
         
               (5)
            
            
               atsižvelgiant į tai, kad taikant specialią priemonę turėtų sumažėti mažųjų įmonių PVM prievolės, taigi ir joms tenkanti administracinė našta bei sąnaudos, Maltai turėtų būti leista taikyti šią priemonę ribotą laikotarpį, iki 2020 m. gruodžio 31 d. Apmokestinamiems asmenims turėtų išlikti galimybė pasirinkti įprastą PVM mokėjimo tvarką;
            
         
               (6)
            
            
               remiantis Maltos pateikta informacija, speciali priemonė turės nežymų poveikį bendrai galutinio vartojimo etape surenkamų mokesčių pajamų sumai;
            
         
               (7)
            
            
               siekiant užtikrinti, kad būtų pasiekti specialia priemone siekiami tikslai, visų pirma tie, kuriais siekiama mažinti trikdantį poveikį ir užtikrinti vienodas veiklos sąlygas, tikslinga, kad šis sprendimas būtų taikomas nuo 2018 m. sausio 1 d. Nustačius specialios priemonės taikymą atgaline data, būtų paisoma suinteresuotųjų asmenų teisėtų lūkesčių, kadangi specialia priemone nedaromas poveikis ekonominės veiklos vykdytojų ar asmenų teisėms ir prievolėms;
            
         
               (8)
            
            
               Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiamos tos Direktyvos 2006/112/EB nuostatos, įsigalios prieš 2020 m. gruodžio 31 d. pasibaigiant specialios priemonės galiojimo laikotarpiui; tokiu atveju šis sprendimas nebebus taikomas;
            
         
               (9)
            
            
               speciali priemonė nedaro poveikio Sąjungos nuosaviems ištekliams, kaupiamiems iš PVM, nes Malta apskaičiuos kompensaciją pagal Tarybos reglamento (EEB, Euratomas) Nr. 1553/89 (2) 6 straipsnį,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 287 straipsnio 13 punkto, Maltai leidžiama nuo PVM atleisti apmokestinamuosius asmenis, kurių didžiąją ekonominės veiklos dalį sudaro didelės pridėtinės vertės (nedidelių sąnaudų) paslaugų teikimas, o metinė apyvarta neviršija 20 000 EUR.
   2 straipsnis
   Šis sprendimas įsigalioja pranešimo apie jį dieną.
   Jis taikomas nuo 2018 m. sausio 1 d. iki 2020 m. gruodžio 31 d. arba iki direktyvos, kuria iš dalies keičiami Direktyvos 2006/112/EB 281–294 straipsniai, įsigaliojimo dienos, atsižvelgiant į tai, kuri data yra ankstesnė.
   3 straipsnis
   Šis sprendimas skirtas Maltai.
   
      Priimta Briuselyje 2018 m. vasario 20 d.
      
         
            Tarybos vardu
         
         
            Pirmininkas
         
         V. GORANOV
      
   
   
      (1)  OL L 347, 2006 12 11, p. 1.
   
   
      (2)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).